1830-ban Belgium kivívta függetlenségét Hollandiától, a három érintett település pedig két országhoz került, köztük húzódott a belga–holland határ. 1836-ban a három község polgármestere helyszíni bejáráson rögzítette jegyzőkönyvben a határokat, ám ezt az okmányt csak 1841-ben írták alá. Ekkor még az enklávékat Hollandiához tartozónak írták. 1843. augusztus 8-án az államhatárokról szóló, Maastrichtben megkötött, belga–holland szerződés így fogalmaz az érintett települések közt húzódó határról: "Baarle-ban a határ megszakad, mivel azt lehetetlen megszakítás nélkül létrehozni". Így az államközi szerződésbe átemelték a polgármesterek által rögzített szerződést, ám a beékelődött területeket ekkor már Belgiumhoz tartozóként írták le.